Komunalno društvo Jarmina d.o.o.
           Vladimira Nazora 2, 
               32280 Jarmina
            OIB 40081557939	

KLASA: 363-01/17-01/1
UR.BROJ: 01-17-567
U Jarmini, 29.06.2017.

Sukladno članku 15. Zakona o javnoj nabavi („Narodne novine“ 120/16) i točke 8. Izjave o osnivanju društva s ograničenom odgovornošću od 25.08.2015. godine, direktor Komunalnog društva Jarmina d.o.o. donosi

PRAVILNIK
O PROVOĐENJU POSTUPAKA JEDNOSTAVNE NABAVE


I OPĆE ODREDBE

Članak 1.
U svrhu poštivanja načela javne nabave te zakonitog, namjenskog i svrhovitog trošenja proračunskih sredstava, ovim se Pravilnikom uređuje postupak koji prethodi stvaranju ugovornog odnosa za nabavu roba i usluga procijenjene vrijednosti do 200.000,00 kuna, odnosno 500.000,00 kuna za nabavu radova (u daljnjem tekstu: jednostavna nabava) za koje sukladno odredbama Zakona o javnoj nabavi (u daljnjem tekstu: Zakon) ne postoji obveza provedbe postupaka javne nabave.

Članak 2.
Procijenjena vrijednost nabave je vrijednost izražena bez PDV-a.

Članak 3.
O sukobu interesa na odgovarajući se način primjenjuju odredbe Zakona o javnoj nabavi.

Članak 4.
Postupak jednostavne nabave iz članka 5. ovog Pravilnika pokreće se izdavanjem narudžbenice.
Postupak jednostavne nabave iz članka 6. ovog Pravilnika pokreće se odlukom direktora kojom se imenuju ovlašteni predstavnici naručitelja te određuju njihove obveze i ovlasti u postupku jednostavne nabave.


II PROVEDBA POSTUPAKA JEDNOSTAVNE NABAVE ČIJA JE PROCIJENJENA VRIJEDNOST JEDNAKA ILI VEĆA OD 20.000,00 KUNA, A MANJA OD 70.000,00 KUNA

Članak 5.
Nabava roba, usluga i radova procijenjene vrijednosti jednake ili manje od 1.000,00 kuna, nabavljat će se plaćanjem u gotovini ili kreditnom/debitnom karticom.
Nabava roba, usluga i radova procijenjene vrijednosti od 1.000,00 kuna do 20.000,00 kuna, provodi se izdavanjem narudžbenice jednom ili više gospodarskih subjekta po vlastitom izboru, no ovisno o predmetu nabave, moguće je sklopiti i ugovor (npr. kod mjesečnih nabava i sl.).
Narudžbenica obavezno sadrži podatke o:
· tijelu koje izdaje narudžbenicu
· gospodarskom subjektu - dobavljaču
· vrsti roba/usluga/radova koje se nabavljaju uz detaljnu specifikaciju jedinica mjere, količina, jedinična cijena te ukupna cijena
· roku i mjestu isporuke
· načinu i roku plaćanja.
Narudžbenicu potpisuje odgovorna osoba naručitelja.


III PROVEDBA POSTUPAKA JEDNOSTAVNE NABAVE ČIJA JE PROCIJENJENA VRIJEDNOST JEDNAKA ILI VEĆA OD 70.000,00 KUNA, A MANJA OD 200.000,00 KUNA (500.000,00 KUNA)

Članak 6.
Kod postupaka jednostavne nabave jednake ili veće od 70.000,00 kuna, a manje od 200.000,00 kuna za nabavu roba i usluga, odnosno 500.000,00 kuna za radove, naručitelj upućuje poziv na dostavu ponuda na adresu najmanje tri (3) gospodarska subjekta  po vlastitom izboru i/ili objavljuje poziv na dostavu ponuda na službenim internetskim stranicama te isti na njoj mora biti dostupan najmanje 30 dana od dana objave.
Budući naručitelj trenutno ne posjeduje vlastitu službenu internetsku stranicu, do trenutka nastanka iste, naručitelj će pozive na dostavu ponuda objavljivati na službenoj internetskoj stranici osnivača Općine Jarmina (www.jarmina.hr).

Članak 7.
Poziv na dostavu ponuda upućuje se na dokaziv način (dostavnica, povratnica, izvješće o uspješnom slanju telefaksa, potvrda e-mailom).
Poziv na dostavu ponuda mora sadržavati najmanje:
· naziv javnog naručitelja
· opis predmeta nabave i troškovnik
· procijenjenu vrijednost nabave
· kriterij za odabir ponude
· uvjete i zahtjeve koje ponuditelji moraju ispuniti (ako se traži), odnosno podatke o obveznom sadržaju ponude (traženi dokazi sposobnosti, ako je potrebno jamstvo, rok valjanosti ponude, fotografije, katalozi, potvrde, certifikati i dr.)
· način dostavljanja ponuda
· adresu na koju se ponude dostavljaju
· internetsku adresu ili adresu na kojoj se može preuzeti dodatna dokumentacija, ako je potrebno
· kontakt osobu
· broj telefona i adresu elektroničke pošte
· datum objave poziva na internetskim stranicama.
Rok za dostavu ponuda iznosi najmanje pet (5) dana od dana upućivanja, odnosno objavljivanja poziva za dostavu ponuda.



IV ODABIR PONUDE

Članak 8.
Kriterij za odabir ponude je najniža cijena ili ekonomski najpovoljnija ponuda prema unaprijed određenim kriterijima, sukladno odluci o pokretanju postupka jednostavne nabave.
Za donošenje odluke o odabiru dovoljna je jedna pristigla ponuda koja udovoljava traženim uvjetima natječaja.
Na temelju rezultata pregleda i ocjene ponuda direktor donosi Odluku o odabiru najpovoljnije ponude. Ako su dvije ili više valjanih ponuda jednako rangirane prema kriteriju za odabir ponude, naručitelj će odabrati ponudu koja je zaprimljena ranije.
Odluka o odabiru najpovoljnije ponude obavezno sadrži:
· podatke o naručitelju
· predmet nabave
· podatke o ponuditelju čija je ponuda odabrana za sklapanje ugovora
· cijenu predmeta nabave iskazanu sa i bez PDV-a
· razloge odabira
· datum donošenja odluke 
· potpis odgovorne osobe naručitelja.
Rok za donošenje Odluke o odabiru najpovoljnije ponude je 30 dana od dana isteka roka za dostavu ponuda.
Naručitelj zadržava pravo poništiti postupak jednostavne nabave, prije ili nakon isteka roka za dostavu ponuda, bez posebnog pisanog obrazloženja.
Odluka o poništenju postupka jednostavne nabave, odnosno Odluka o odabiru najpovoljnije ponude obavezno se dostavlja svakom ponuditelju na dokaziv način (dostavnica, povratnica, izvješće o uspješnom slanju telefaksa, potvrda e-mailom).


V IZUZECI OD OBVEZE PRIKUPLJANJA PONUDA

Članak 9.
Odredbe ovog Pravilnika koje se odnosi na prikupljanje ponuda od više ponuditelja ne primjenjuju se:
· ukoliko je pružatelj usluge pravna ili fizička osoba čiji se odabir predlaže zbog specijalističkih stručnih znanja i posebnih okolnosti (konzultantske, javnobilježničke, konzervatorske, odvjetničke, prostorno-planske, usluge obrazovanja i sl.usluge)
· u slučaju kada zbog tehničkih ili umjetničkih razloga ili razloga povezanih sa zaštitom isključivih prava ugovor može izvršiti samo određeni gospodarski subjekt 
· iznimno u slučaju kada predmet nabave zahtjeva hitnost.


VI IZVRŠENJE UGOVORA O NABAVI

Članak 10.
Ugovor o nabavi mora biti u skladu s uvjetima određenim u pozivu za dostavu ponuda i odabranom ponudom.
Ugovorne strane izvršavaju ugovor o nabavi u skladu sa uvjetima određenim u pozivu za dostavu ponuda i odabranom ponudom.
Izmjene ugovora o nabavi za vrijeme njegova trajanja dozvoljene su pod uvjetom da se ne mijenja pravna priroda ugovora, kao i opseg i priroda predmeta nabave.
Na odgovornost ugovornih strana za ispunjenje obveze iz ugovora o javnoj nabavi primjenjuju se odgovarajuće odredbe Zakona o obveznim odnosima.


VII PRIJELAZNE I ZAVRŠNE ODREDBE

Članak 11.
Danom stupanja na snagu ovog Pravilnika, prestaje važiti Pravilnik o provedbi postupaka nabave roba, usluga i radova u Komunalnom društvu Jarmina d.o.o. 
(KLASA: 363-01/16-01/1; UR.BROJ: 01-16-30) od 16. prosinca 2016. godine. 

Članak 12.
Ovaj Pravilnik stupa na snagu osam dana od dana objave, a objaviti će se na oglasnoj ploči naručitelja i web stranici Općine Jarmina (www.jarmina.hr).






Direktor
       Đuro Franjčić
    
Sjedište: Vladimira Nazora 2, 32280 Jarmina; tel: 032/215-075; fax: 032/215-101; e-mail: k.d.jarmina@gmail.com
OIB 40081557939; IBAN HR4223400091110742011 Privredna banka Zagreb d.d.

